1. ปัจจัยความเสี่ยง

เนื่องจากบริษัทและบริษัทย่อย (“กลุ่มบริษัท”) เป็นผู้ผลิตและจำหน่ายแผ่นพิมพ์วงจรอีเลคโทรนิคส์
ซึ่งเป็นชิ้นส่วนสำคัญในการผลิตอุปกรณ์อีเลคโทรนิคส์ทุกประเภท ดังนั้น
ปัจจัยความเสี่ยงที่เกิดขึ้นโดยหลักจึงแปรผันไปตามกระแสความผันผวนของอุตสาหกรรมอีเลคโทรนิคส์
ปัจจัยความเสี่ยงทางด้านระบบการผลิต รวมถึงความเสี่ยงที่เกิดขึ้นในตลาดเป้าหมาย
โดยปัจจัยที่ส่งผลให้เกิดความผันผวนดังกล่าวข้างต้นอาจมาจากวัฎจักรอุตสาหกรรมอีเลคโทรนิคส์
การเปลี่ยนแปลงทางเทคโนโลยี หรือการเปลี่ยนแปลงในเงื่อนไขต่างๆ ของตลาดภาวะเศรษฐกิจ
และปัจจัยทางด้านการผลิตอื่นๆ

1.1 ปัจจัยความเสี่ยงภายนอกบริษัท

1.1.1 ความเสี่ยงจากภาวะความผันผวนในอุตสาหกรรมอีเลคโทรนิคส์

อุตสาหกรรมอีเลคโทรนิคส์ เติบโตขึ้นตามภาวะเศรษฐกิจโลกและภาวะอุตสาหกรรมต่างๆ
ที่มีชิ้นส่วนอีเลคโทรนิคส์ เป็นส่วนประกอบ อาทิ การโตของธุรกิจคอมพิวเตอร์
และอุตสาหกรรมเกี่ยวเนื่อง ธุรกิจคมนาคม ธุรกิจรถยนต์และผลิตภัณฑ์ทางด้านอุตสาหกรรมต่างๆ
รวมถึงอุตสาหกรรมในผลิตภัณฑ์เทคโนโลยีชั้นสูง เช่น ผลิตภัณฑ์ยุทโธปกรณ์ทางการทหาร
ผลิตภัณฑ์อากาศยาน เป็นต้น
ซึ่งความต้องการในชิ้นส่วนอีเลคโทรนิคส์จะผันแปรไปตามวัฎจักรของอุตสาหกรรมต่างๆ
และอาจส่งผลกระทบในเชิงลบต่อยอดขายและผลประกอบการของกลุ่มบริษัทได้

อย่างไรก็ตาม กลุ่มบริษัทมีนโยบายมุ่งเน้นการผลิตสินค้าอีเลคโทรนิคส์ ในอุตสาหกรรมยานยนต์
ซึ่งเป็นอุตสาหกรรมที่มีการเจริญเติบโตอย่างสม่ำเสมอ
และได้กระจายการผลิตไปยังกลุ่มอุตสาหกรรมอื่นๆเพื่อกระจายความเสี่ยงจากการพึ่งพาอุตสาหกรรมใดอุตสาหกรรมเดียว

1.1.2 ความเสี่ยงจากการเปลี่ยนแปลงเทคโนโลยี

แม้ว่ากลุ่มบริษัทอาจจะมีความเสี่ยงจากการเปลี่ยนแปลงทางเทคโนโลยีในอนาคต
ซึ่งอาจมีผลกระทบต่อความสามารถในการผลิต รายได้และผลการดำเนินงานของกลุ่มบริษัท
แต่จากการที่บริษัทมุ่งเน้นการผลิตสินค้าคุณภาพโดยให้ความสำคัญกับคุณภาพมาโดยตลอด
ซึ่งมีการเปลี่ยนแปลงเทคโนโลยีในการผลิต
รวมถึงการให้ความสำคัญต่อกระบวนการตรวจสอบคุณภาพสินค้า
การส่งสินค้าตรงตามความต้องการของลูกค้า
ส่งผลให้กลุ่มบริษัทสามารถดำรงรักษาฐานลูกค้าของบริษัทได้ นอกจากนี้
บริษัทยังมีความสัมพันธ์อันยาวนานกับลูกค้าที่เป็นผู้ผลิตอุปกรณ์อีเลคโทรนิคส์
ที่มีความก้าวหน้าทางเทคโนโลยีระดับโลก ซึ่งปกติการเปลี่ยนฐานการผลิตและ/หรือผู้ผลิตสินค้า
(SUPPLIER) ของกลุ่มลูกค้าดังกล่าวจำเป็นต้องมีปัจจัยที่มีนัยสำคัญ
ขณะเดียวกันกลุ่มบริษัทมีความพร้อมในการรับเปลี่ยนเทคโนโลยีการผลิตเพื่อตอบสนองความต้องการของลูกค้า

1.1.3 ความเสี่ยงทางด้านการตลาด

ความเสี่ยงในการเปลี่ยนแปลงของตลาดอาจเกิดได้จากปัจจัยภายในประเทศของตลาดผู้ซื้อเอง เช่น
ภาวะเศรษฐกิจ สถานการณ์ทางการเมือง นโยบายการค้าระหว่างประเทศ สงคราม
การก่อการร้าย เป็นต้น และรวมถึงปัจจัยในระดับองค์กรของลูกค้า เช่น มีการควบรวมกิจการ
การเปลี่ยนแปลงนโยบายในการจัดซื้อ เป็นต้น
เพื่อลดความเสี่ยงดังกล่าวกลุ่มบริษัทจึงมีนโยบายในการรักษาคุณภาพของสินค้า
การสร้างความสัมพันธ์ที่ดีกับลูกค้าผ่านการตลาดโดยกลุ่มบริษัท และตัวแทนจำหน่าย
การรับคำสั่งผลิตสินค้า (ORDER) ปริมาณมากและมีระยะเวลานาน
นอกจากนี้การที่กลุ่มบริษัทมีนโยบายที่จะคงสัดส่วนการตลาดส่วนใหญ่ไว้ในกลุ่มอุตสาหกรรมยานยนต์
เนื่องจากตลาดสินค้าอีเลคโทรนิคส์ ยานยนต์ มีแนวโน้มการเติบโตอย่างต่อเนื่อง
และเป็นตลาดที่มีคู่แข่งน้อยราย เพราะมีความยากลำบากในการเข้ามาของผู้ผลิตรายใหม่ๆ
ดังจะเห็นได้จากสัดส่วนรายได้ในปี 2548
ของกลุ่มบริษัทประมาณกึ่งหนึ่งมาจากลูกค้ากลุ่มอุตสาหกรรมยานยนต์ อย่างไรก็ตาม
กลุ่มบริษัทได้กระจายฐานลูกค้าไปยังกลุ่มอุตสาหกรรมอื่นๆ
และในทั่วทุกภูมิภาคของโลกเพื่อเป็นการกระจายความเสี่ยงทางด้านการตลาดอีกทางหนึ่งด้วย

1.1.4 ความเสี่ยงในการแข่งขันทางธุรกิจ

การเติบโตอย่างก้าวกระโดดของผู้ผลิตแผ่นพิมพ์วงจรอีเลคโทรนิคส์ในประเทศจีน
ถือเป็นอุปสรรคสำหรับผู้ผลิตแผ่นพิมพ์วงจรอีเลคโทรนิคส์ทั่วโลก รวมถึงบริษัทด้วย
ถึงแม้ว่ากลุ่มบริษัทจะกำหนดตลาดเป้าหมายไว้อย่างชัดเจนที่ตลาดสินค้าคุณภาพสูงและไม่ได้เป็นคู่แข่งโดยตรงกับผู้ผลิตในประเทศจีน
แต่การปรับตัวลดลงของราคาขายก็เกิดขึ้นอย่างต่อเนื่องในหลายปีที่ผ่านมา
ซึ่งถือเป็นความกดดันทางอ้อม

อย่างไรก็ตาม ถึงแม้ว่าจะมีการผลิตสินค้าราคาถูกเข้าสู่ตลาดเพิ่มมากขึ้น
กลุ่มบริษัทก็ยังคงกลยุทธ์การดำเนินธุรกิจไว้เช่นเดิม กล่าวคือ
กลุ่มบริษัทจะผลิตสินค้าที่มีความซับซ้อนและมีคุณภาพสูง
และคงสัดส่วนการตลาดไว้ในกลุ่มอุตสาหกรรมยานยนต์
รวมถึงการขยายกำลังการผลิตอย่างต่อเนื่องเพื่อให้สามารถรองรับกับปริมาณการสั่งซื้อสินค้าที่เพิ่มขึ้นได้อย่างมีประสิทธิภาพ

1.2 ปัจจัยความเสี่ยงภายในบริษัท

1.2.1 ความเสี่ยงทางด้านการผลิต

เนื่องจากสินค้าอีเลคโทรนิคส์เป็นสินค้าที่มีขั้นตอนและเทคนิคในการผลิตที่ซับซ้อน
ประกอบกับเทคโนโลยีด้านการผลิตมีการเปลี่ยนแปลงตลอดเวลา
การที่กลุ่มบริษัทมีการขยายกำลังการผลิตอย่างต่อเนื่องเพื่อรองรับปริมาณการสั่งซื้อสินค้าที่เพิ่มขึ้น
รวมถึงการปรับเปลี่ยนรูปแบบการผลิตเพื่อสอดคล้องกับความต้องการของลูกค้าตามเทคโนโลยีที่เปลี่ยนแปลงไปนั้น
อาจส่งผลกระทบให้กลุ่มบริษัทไม่สามารถผลิตสินค้าได้ตามที่คาดการณ์ในช่วงเริ่มต้นของการขายและ/หรือการปรับเปลี่ยนรูปแบบการผลิต
และมีอัตราการสูญเสียสูง
ซึ่งกลุ่มบริษัทอยู่ระหว่างการปรับปรุงและพัฒนาการผลิตให้สามารถดำเนินการได้อย่างมีประสิทธิภาพเพิ่มขึ้น
ทั้งนี้กลุ่มบริษัทเล็งเห็นถึงความสำคัญของบุคลากร เนื่องจากการขาดแคลนบุคลากรหรือปัญหาอื่น
ด้านแรงงานจะส่งผลกระทบโดยตรงต่อประสิทธิภาพในการผลิตและคุณภาพสินค้า ดังนั้น
กลุ่มบริษัทจึงส่งเสริมการฝึกอบรมทางเทคนิคและให้ความรู้อย่างต่อเนื่องเพื่อเสริมสร้างทักษะและความรู้ทางด้านทคโนโลยีที่ทันสมัยแก่บุคลากร
รวมถึงการให้ประโยชน์ที่เหมาะสมแก่บุคลากรเพื่อจูงใจและรักษาบุคลากรให้ทำงานกับกลุ่มบริษัทในระยะยาว

1.2.2 ความเสี่ยงจากวัตถุดิบสำหรับการผลิต

ความเสี่ยงทางด้านวัตถุดิบเกิดขึ้นได้จากการขาดวัตถุดิบที่ต้องใช้ในการผลิตซึ่งอาจจะนำไปสู่การหยุดการผลิต
หรือการมีวัตถุดิบที่ด้อยคุณภาพ หรือการปรับราคาของวัตถุดิบ
บริษัทได้ตระหนักถึงความเสี่ยงดังกล่าวจึงได้สร้างโรงงานเพื่อผลิตวัตถุดิบหลักของบริษัทคือ
แผ่นลามิเนตและแผ่นพรีเพค โดยการจัดตั้งบริษัทไทยลามิเนต แมนูแฟคเจอเรอร์ (TLM) จำกัด
ขึ้นเพื่อดำเนินการผลิต การซื้อลามิเนตจาก TLM
ช่วยให้กลุ่มบริษัทมีความเชื่อมั่นได้ว่าวัตถุดิบหลักจะมีอย่างเพียงพอและมีคุณภาพและคุณสมบัติตามที่ต้องการ
สำหรับการจัดหาวัตถุดิบและวัสดุจำเป็นในการผลิตอื่นๆ
บริษัทได้ทำการคัดเลือกผู้ผลิตหรือผู้จัดจำหน่ายหลักไว้ 2 - 3 ราย ต่อรายการ
อีกทั้งกลุ่มบริษัทยังได้มีการพัฒนาสัมพันธ์อันดีกับผู้ผลิตหรือผู้จัดจำหน่ายมาเป็นเวลายาวนาน
นอกจากนี้กลุ่มบริษัทยังได้มีการติดตามความเคลื่อนไหวของราคาตลาดอย่างใกล้ชิด
และมีการสำรองวัตถุดิบหลักไว้อย่างเพียงพอที่จะให้การผลิตสามารถดำเนินไปได้อย่างเรียบร้อยตามแผนการผลิต

1.2.3 ความเสี่ยงทางด้านการเงิน

นโยบายป้องกันการบริหารความเสี่ยงทางการเงิน

ตามมาตรฐานการบัญชีฉบับที่ 48
เรื่องการแสดงรายการและการเปิดเผยข้อมูลสำหรับเครื่องมือทางการเงิน
บริษัทฯและบริษัทย่อยมีเครื่องมือทางการเงินที่สำคัญที่แสดงในงบดุลประกอบด้วย
เงินสดและรายการเทียบเท่าเงินสด ลูกหนี้การค้าเงินลงทุน เจ้าหนี้การค้า เงินกู้ยืมระยะสั้น
และเงินกู้ยืมระยะยาว นอกจากนี้บริษัทฯ และบริษัทย่อยยังมีตราสารอนุพันธ์นอกงบดุล
เพื่อป้องกันความเสี่ยงจากราคาวัตถุดิบ บริษัทฯ
และบริษัทย่อยมีความเสี่ยงที่เกี่ยวข้องกับเครื่องมือทางการเงินและตราสารอนุพันธ์ดังกล่าว
และมีนโยบายในการบริหารความเสี่ยงดังนี้

  ความเสี่ยงด้านการให้สินเชื่อ

บริษัทฯและบริษัทย่อยมีความเสี่ยงด้านการให้สินเชื่อที่เกี่ยวเนื่องกับลูกหนี้การค้า
ฝ่ายบริหารควบคุมความเสี่ยงนี้โดยการกำหนดให้มีนโยบายและวิธีการในการควบคุมสินเชื่อที่เหมาะสม
ดังนั้นบริษัทฯและบริษัทย่อยจึงไม่คาดว่าจะได้รับความเสียหายที่เป็นสาระสำคัญจากการให้สินเชื่อ
นอกจากนี้
การให้สินเชื่อของบริษัทฯและบริษัทย่อยไม่มีการกระจุกตัวเนื่องจากบริษัทฯและบริษัทย่อยมีฐานของลูกค้าจำนวนมากราย
และลูกหนี้ส่วนใหญ่มีความสามารถในการชำระหนี้ดี
จำนวนเงินสูงสุดที่บริษัทฯและบริษัทย่อยอาจต้องสูญเสียจากการให้สินเชื่อคือมูลค่าตามบัญชีของลูกหนี้ที่แสดงอยู่
ในงบดุล

ความเสี่ยงจากอัตราดอกเบี้ย

บริษัทฯและบริษัทย่อยมีความเสี่ยงจากอัตราดอกเบี้ยที่สำคัญอันเกี่ยวกับเงินฝากกับธนาคารและสถาบันการเงิน
เงินเบิกเกินบัญชีธนาคาร และเงินกู้ยืมจากธนาคาร อย่างไรก็ตาม
เนื่องจากสินทรัพย์และหนี้สินทางการเงินส่วนใหญ่มีอัตราดอกเบี้ยที่ปรับขึ้นลงตามอัตราตลาดหรือมีอัตราดอกเบี้ยคงที่ซึ่งใกล้เคียงกับอัตราตลาดในปัจจุบัน
ความเสี่ยงจากอัตราดอกเบี้ยของบริษัทฯ และบริษัทย่อยจึงอยู่ในระดับต่ำ

  ความเสี่ยงจากอัตราแลกเปลี่ยน

บริษัทฯและบริษัทย่อยมีความเสี่ยงจากอัตราแลกเปลี่ยนเงินตราต่างประเทศที่สำคัญอันเกี่ยวเนื่องกับการขายสินค้า
การซื้อวัตถุดิบ เงินกู้ยืมเป็นเงินตราต่างประเทศ
บริษัทฯและบริษัทย่อยมีนโยบายการบริหารสินทรัพย์และหนี้สินที่เป็นเงินตราต่างประเทศที่สำคัญโดยจะจัดให้สินทรัพย์และหนี้สินดังกล่าวมีปริมาณและเงื่อนไขที่สมดุลกันโดยเน้นให้การรับ-จ่ายอยู่ในระยะเวลาที่ใกล้เคียงกัน
นอกจากนี้
บริษัทฯและบริษัทย่อยได้ตกลงทำสัญญาซื้อขายเงินตราต่างประเทศล่วงหน้ากับธนาคารพาณิชย์
เพื่อป้องกันความเสี่ยงจากอัตราแลกเปลี่ยนซึ่งส่วนใหญ่มีอายุสัญญาไม่เกินหนึ่งปี

1.2.4 ความเสี่ยงจากการใช้สิทธิใบสำคัญแสดงสิทธิที่เสนอขายแก่พนักงานของบริษัทและบริษัทย่อย
และผลกระทบของการใช้สิทธิใบสำคัญแสดงสิทธิทั้งจำนวนต่ออัตราส่วนทางการเงิน

เมื่อวันที่ 27 เมษายน 2549 ที่ประชมสามัญผู้ถือหุ้นครั้งที่ 23/2549
ได้มีมติให้ออกใบสำคัญแสดงสิทธิเพื่อจำหน่ายให้แก่พนักงานของบริษัทและบริษัทย่อย จำนวน
3,000,000 หน่วย ราคาหน่วยละ 0 บาท โดยใบสำคัญแสดงสิทธิ 1
หน่วยสามารถใช้สิทธิซื้อหุ้นสามัญของบริษัทได้ 1 หุ้น ที่ราคาหุ้นละ 3.93 บาท
ซึ่งเป็นราคาที่ต่ำกว่าราคาปิดถัวเฉลี่ยถ่วงน้ำหนักของหุ้นของบริษัทที่ทำการซื้อขายในตลาดหลักทรัพย์แห่งประเทศไทย
ในช่วงระยะเวลา 30 วันทำการหลังวันประชุมผู้ถือหุ้น ร้อยละ 10
ในกรณีที่มีการใช้สิทธิตามใบสำคัญแสดงสิทธิดังกล่าว
จะมีผลกระทบต่อส่วนแบ่งกำไรหรือสิทธิในการออกเสียงของผู้ถือหุ้นเดิม (Control Dilution)
ลดลงในอัตราร้อยละ 0.94 ของส่วนแบ่งกำไรหรือสิทธิในการออกเสียงเดิม
และอาจมีผลกระทบต่อราคาตลาดหุ้น (Price Dilution)

นอกจากนี้ การใช้สิทธิตามใบสำคัญแสดงสิทธิดังกล่าวอาจมีต่ออัตราส่วนทางการเงินของ บริษัท
อาทิอัตราส่วนกำไรสุทธิต่อหุ้น (EPS) อัตราผลตอบแทนผู้ถือหุ้น (ROE) เป็นต้น อันเป็นผลมาจาก
Dilution ของการเพิ่มทุนจดทะเบียนชำระแล้วจากการใช้สิทธิตามใบสำคัญแสดงสิทธิดังกล่าว